પાછું તમે પાનમસાલાને મહાનતા બક્ષી છે (મહાનતા અને ‘બક્ષી’ સાથે જ આવે સમજ્યા?). તમે પાનમસાલાના દરેક દાણામાં કેસરનો દમ હોવાનો દાવો કરો છો. અમારા ગુજરાતમાં તો વિદેશથી સગાંવહાલાં લાવે તે કેસરની ડબ્બીથી અમે કરકસર કેસરી ગુજ્જેશો અને ગુજીષાઓ દસેક વર્ષ તો ખેંચી જ નાખીએ છીએ. બીજું કેસર કાશ્મીરથી આવે, પણ તમે આ બંનેની મોનોપોલી તોડી નાખીને સારું કર્યું. અમારા શહેરમાં તો હવે હવે કેસર-પીસ્તા બાસુદીમાં કેસરયુક્ત પાનમસાલા નાખવા લાગ્યા છે. ટૂંક સમયમાં ઝુબાન કેસરી આઈસ્ક્રીમ પણ લોન્ચ થવાનો છે. કહેવાની જરૂર નથી કે એમાં કેસર કાથા મિશ્રિત સોપારીના દાણા ચાવવામાં આવશે. પછી આઈસ્ક્રીમ ખાઈને થૂંકવાનો નવો રિવાજ ચાલુ થશે. હવે તો તલપકેસરીઓ કેસરિયા મઠાની રાહ જોઈને બેઠા છે. તમારે આમાં રોયલ્ટી-બોયલ્ટી લેવાની હોય તો નાહી-ધોઈ સેન્ટ-પિચકારી-ફુસફુસ છાંટીને પહોંચી જજો.